Meer produkte dalk BTW-vryArgieffoto: Pixabay Die kabinet oorweeg dit om meer voedselsoorte van BTW vry te stel, het die minister van kommunikasie, Nomvula Mokonyane, aangekondig. Mokonyane het vanoggend die parlementêre perskorps ingelig oor die afloop van hierdie week se kabinetsvergadering, en dis duidelik dat die landwye ontevredenheid oor die verhoging van die BTW-koers van 14% na 15% ŉ invloed gehad het. “ŉ Taakspan onder leiding van die minister van finansies, Nhlanhla Nene, is aangestel om met alle rolspelers, onder wie die burgerlike samelewing, te onderhandel sodat meer voedselsoorte van BTW vrygestel kan word ten behoewe van die armes,” het Mokonyane aangekondig. Geen tydraamwerk is egter vir die afhandeling van die taak gestel nie. Mokonyane het aangekondig dat die interministeriële komitee oor die droogte hul werk sal verskerp. Die kabinet het R483 miljoen vir droogtehulp in die Wes-Kaap, Oos-Kaap en Noord-Kaap bewillig, en ŉ verdere R6 miljard word in die vooruitsig gestel. Die kabinet het verskeie beleidstukke en wetsontwerpe goedgekeur wat van belang sal wees vir diegene wat in die vervoersektor werk. Hieronder tel die konsep-witskrif oor vervoerbeleid, die padbestuursplan, die wetsontwerp op spoorveiligheid en die wetsontwerp oor die ekonomiese regulering van vervoer. Ander belangrike wetsontwerpe wat goedgekeur is, is die wetsontwerp op tradisionele inisiasie en die wysigingswetsontwerp op die nasionale kwalifikasieraamwerk. Die kabinet het Suid-Afrikaanse kiesers daaraan herinner om op 10 en 11 Maart hul stempunte te besoek om te verseker dat hul adresbesonderhede korrek weergegee word op die kiesersrol. Die kabinet het ook amptelik sy meegevoel uitgespreek teenoor die familie van die ekonoom, prof. Sampie Terreblanche, wat onlangs oorlede is.